KOMISIJAS ĪSTENOŠANAS REGULA (ES) 2022/2362

(2022. gada 2. decembris),

ar ko pagarina to atkāpi no Padomes Regulas (EK) Nr. 1967/2006, kura attiecībā uz minimālo attālumu no krasta un minimālo dziļumu piešķirta kuģiem, kas izmanto no krasta velkamos vadus, noteiktos Francijas (Oksitānijas un Provansas-Alpu-Kotdazīras) teritoriālajos ūdeņos

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EK) Nr. 1967/2006 (2006. gada 21. decembris), kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,

tā kā:

(1) Komisija 2014. gada 2. jūnijā pieņēma Īstenošanas regulu (ES) Nr. 587/2014 (2), ar ko noteica pirmreizēju atkāpi no Padomes Regulas (EK) Nr. 1967/2006 13. panta 1. punkta pirmās daļas attiecībā uz minimālo attālumu no krasta un minimālo dziļumu, kas jāievēro kuģiem, kuri izmanto no krasta velkamos vadus, noteiktos Francijas (Langdokas-Rusijonas un Provansas-Alpu-Kotdazīras) teritoriālajos ūdeņos, un kas zaudēja spēku 2014. gada 31. decembrī. Minētā atkāpe tika pagarināta ar Komisijas Īstenošanas regulu (ES) 2015/1421 (3), kura zaudēja spēku 2018. gada 25. augustā. Pēc tam atkāpi vēlreiz pagarināja ar Komisijas Īstenošanas regulu (ES) 2018/1596 (4), kura spēku zaudēja 2021. gada 25. augustā.

(2) Komisija 2020. gada 7. oktobrī no Francijas saņēma lūgumu pagarināt ar Īstenošanas regulu (ES) 2018/1596 piešķirto atkāpi. Francija 2021. gada 23. jūnijā un 2021. gada 29. oktobrī sniedza atjauninātu informāciju, kas pamato atkāpes pagarināšanu, tostarp īstenošanas ziņojumu par Francijas 2014. gada 13. maijā saskaņā ar Regulas (EK) Nr. 1967/2006 19. pantu pieņemto pārvaldības plānu (5), kā arī kontroles un uzraudzības plānu, ko Francija pieņēma 2018. gadā (6).

(3) Zivsaimniecības zinātnes, tehnikas un ekonomikas komiteja (ZZTEK) savā 68. plenārsēdē, kas notika 2021. gada novembrī, (7) novērtēja atkāpes termiņa pagarināšanas lūgumu, pamatojošos datus un īstenošanas ziņojumu. ZZTEK atzina, ka pakāpeniski samazinās gan flotes kapacitāte, gan zvejas piepūle, un uzsvēra, ka pārvaldības plānā noteiktais zvejas piepūles maksimālais apjoms ir jāpārskata un jāsamazina, lai novērstu iespējamu palielināšanos nākotnē, un sniegtā informācija jāpapildina, it īpaši attiecībā uz nozvejas datiem un ietekmi uz vidi.

(4) Pēc ZZTEK komentāriem Francija 2022. gada 4. maijā publicēja ministrijas rīkojumu (8), ar ko maksimāli pieļaujamo zvejas piepūli samazina no 1 386 līdz 638 dienām gadā. Faktiskā zvejas piepūle, ko kopš pēdējās atkāpes termiņa beigām īstenojusi zvejniecība, jau atbilst šim jaunajam zvejas piepūles maksimālajam apjomam. Francija arī sniedza ZZTEK papildinformāciju par zvejniecības ietekmi uz vidi.

(5) ZZTEK 69. plenārsēdē, kas notika 2022. gada martā, (9) atzinīgi novērtēja Francijas centienus sniegt papildinformāciju. ZZTEK secināja, ka tās iepriekšējais komentārs par maksimālo zvejas piepūli ir atrisināts un ka saskaņā ar Francijas sniegto riska novērtējumu zvejniecībai, kurā izmanto no krasta velkamos vadus, ir tikai neliela ietekme uz vidi. ZZTEK norādīja, ka tās iepriekšējais komentārs par to, ka trūkst atjauninātu nozvejas uzraudzības datu, tomēr nav apsvērts.

(6) Komisija uzskata, ka šīs zvejniecības ietekme būtu jānovērtē, ņemot vērā šīs zvejniecības faktisko nozvejas apjomu, kas ir nenozīmīgs: kopējā ikgadējā nozveja astoņām visvairāk izkrautajām sugām 2020. gadā bija nedaudz lielāka par 2,2 tonnām. Tāpēc maz ticams, ka šī zvejniecība būtiski ietekmēs mērķkrājumus, jo ZZTEK novērojumi liecina, ka sardīnes krājums šīs zvejniecības aptvertajā apgabalā tiek izmantots ilgtspējīgi un ka zvejas piepūle un nozvejas pakāpeniski samazinās līdz ar peldlīdzekļu skaita samazināšanos, un atbilstoši šim samazinājumam mazinās zvejniecības ietekme uz ekosistēmu un resursiem.

(7) ZZTEK norādīto iemeslu dēļ, kuriem Komisija piekrīt, jāatzīmē, ka zvejniecībai, kurā izmanto no krasta velkamos vadus, nav būtiskas ietekmes uz jūras vidi.

(8) Pastāv specifiski ģeogrāfiskie ierobežojumi, kas saistīti ar kontinentālā šelfa nelielo platību.

(9) Zvejniecība, kurā izmanto no krasta velkamos vadus, tiek īstenota seklos ūdeņos, un tās mērķsugas ir dažādas (piemēram, parastā pagele, Vidusjūras stavrida, sardīne). Šāda veida zveju nevar veikt ar citiem zvejas rīkiem, jo nav citu reglamentētu zvejas rīku, ar kuriem šīs mērķsugas var iegūt.

(10) Francijas lūgtais atkāpes pagarinājums attiecas uz atļaujas piešķiršanu ierobežotam skaitam pārvaldības plānā norādīto kuģu, proti, 17, un tas ir samazinājums salīdzinājumā ar iepriekšējo lūgumu, atbilstoši kuram atļauja tika piešķirta 20 kuģiem. Tātad salīdzinājumā ar 2014. gadu, kad atkāpe attiecās uz 37 atļauju saņēmušiem kuģiem, kas bija norādīti Francijas pieņemtajā pārvaldības plānā, zvejas piepūle atļauju saņēmušo kuģu skaita izteiksmē ir samazinājusies par 54 %.

(11) Turklāt Francijas pieņemtais pārvaldības plāns garantē, ka zvejas piepūle nākotnē netiks palielināta, kā prasīts Regulas (EK) Nr. 1967/2006 13. panta 9. punktā. Zvejas atļaujas tiks izdotas tikai konkrētajiem 17 kuģiem, kuru kopējā zvejas piepūle ir 638 dienas un kuriem Francija jau ir atļāvusi zvejot. Turklāt Francija ierobežojusi katram zvejas rīkam atļauto maksimālo zvejas piepūli.

(12) Tāpēc Komisija secina, ka pārvaldības plāns faktiski pakāpeniski samazina floti, jo zvejas atļaujas ir piesaistītas kuģiem un tiek automātiski atsauktas, kad kuģis, kam ir atļauja, tiek aizstāts vai kuģa kapteinis pārdod savu kuģi vai aiziet pensijā.

(13) Lūgums attiecas uz zvejas darbībām, ko Francija jau ir atļāvusi, un kuģiem, kas attiecīgajā zvejniecībā darbojas ilgāk nekā piecus gadus, saskaņā ar Regulas (EK) Nr. 1967/2006 13. panta 9. punktu.

(14) Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punkta prasībām.

(15) Attiecīgās zvejas darbības atbilst Regulas (EK) Nr. 1967/2006 4. panta prasībām, jo Francijas pieņemtais pārvaldības plāns aizliedz zvejot virs aizsargājamām dzīvotnēm.

(16) Prasības par minimālajiem linuma acs izmēriem ievērošanas aspektā Francija ar 2014. gada maijā pieņemto pārvaldības plānu ir atļāvusi saskaņā ar Regulas (EK) Nr. 1967/2006 9. panta 7. punktu atkāpties no minētās regulas 9. pantā noteiktā minimālā linuma acs izmēra ievērošanas, jo attiecīgās zvejniecības ir ļoti selektīvas, faktiski neiespaido jūras vidi un uz tām neattiecas Regulas (EK) Nr. 1967/2006 4. panta 5. punkts.

(17) Ja Regulas (ES) 2019/1241 15. pantā nav noteikts citādi, Eiropas Parlamenta un Padomes Regulas (ES) 2019/1241 (10) IX pielikuma B daļas 4. punkts ļauj turpināt piemērot atkāpes no minimālajiem linuma acs izmēriem, kas izdotas saskaņā ar Regulas (EK) Nr. 1967/2006 9. pantu un bija spēkā 2019. gada 14. augustā. Komisija ir novērtējusi Francijas lūgumu šo atkāpi pagarināt un secinājusi, ka tā atbilst Regulas (ES) 2019/1241 15. panta 5. punkta un tās IX pielikuma B daļas 4. punkta nosacījumiem, jo nepazemina 2019. gada 14. augustā pastāvējušos selektivitātes standartus, it īpaši zivju mazuļu nozvejas palielināšanās aspektā, un tās mērķis ir sasniegt minētās regulas 3. un 4. pantā noteiktos mērķus un mērķrādītājus.

(18) Attiecīgās zvejas darbības saskaņā ar Regulas (EK) Nr. 1967/2006 13. panta 9. punktu neietekmē tādu kuģu darbības, kas izmanto citus zvejas rīkus, nevis traļus, zvejas vadus vai līdzīgus velkamos zvejas rīkus.

(19) Tādu kuģu darbība, kas izmanto no krasta velkamos vadus, ir reglamentēta Francijas pieņemtajā pārvaldības plānā, lai tādā veidā nodrošinātu, ka Regulas (ES) 2019/1241 IX pielikumā (kas aizstāj Regulas (EK) Nr. 1967/2006 III pielikumu) minēto sugu nozveja ir minimāla, kā prasīts Regulas (EK) Nr. 1967/2006 13. panta 9. punktā.

(20) Kuģi, kas izmanto no krasta velkamos vadus, nezvejo galvkājus, kā prasīts Regulas (EK) Nr. 1967/2006 13. panta 9. punktā.

(21) Francijas pieņemtais pārvaldības plāns paredz zvejas darbību uzraudzības plānu, kā noteikts Regulas (EK) Nr. 1967/2006 4. panta 5. punkta piektajā daļā un 13. panta 9. punkta trešajā daļā. Pārvaldības plānā ir ietverti arī zvejas darbību reģistrēšanas pasākumi, tādā veidā izpildot Padomes Regulas (EK) Nr. 1224/2009 (11) 14. panta nosacījumus.

(22) Tāpēc Komisija uzskata, ka Francijas lūgtais atkāpes pagarinājums atbilst Regulas (EK) Nr. 1967/2006 13. panta 5. un 9. punktā izklāstītajiem nosacījumiem. Tāpēc lūgtais atkāpes pagarinājums būtu jāpiešķir.

(23) Francijai noteiktā laikā un saskaņā ar Francijas pieņemtajā pārvaldības plānā paredzēto uzraudzības plānu būtu jāsniedz Komisijai ziņojums.

(24) Šīs atkāpes piemērošanas ilguma ierobežojums ļaus nodrošināt tūlītējus koriģējošus pārvaldības pasākumus, kas veicami, ja pārvaldības plāna uzraudzības gaitā atklājas slikts izmantotā krājuma saglabāšanās stāvoklis, un vienlaikus radīs iespēju pilnveidot zinātnisko bāzi, kas savukārt ļaus uzlabot pārvaldības plānu.

(25) Tā kā uz šo zvejniecību pastāvīgi ir attiecies Francijas pieņemtais no krasta velkamo vadu pārvaldības plāns un ar Īstenošanas regulu (ES) 2018/1596 piešķirtās atkāpes termiņš beidzās 2021. gada 25. augustā, lai nodrošinātu juridisko nepārtrauktību, šī regula būtu jāpiemēro no 2021. gada 26. augusta.

(26) Juridiskās noteiktības labad šai regulai būtu jāstājas spēkā steidzamības kārtā.

(27) Šāda piemērošana ar atpakaļejošu spēku neietekmē juridiskās noteiktības un tiesiskās paļāvības aizsardzības principu, jo uz attiecīgo zvejniecību attiecas Francijas pieņemtais no krasta velkamo vadu pārvaldības plāns.

(28) Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

IR PIEŅĒMUSI ŠO REGULU.

1. pants Atkāpe Regulas (EK) Nr. 1967/2006 13. panta 1. punktu nepiemēro Francijas teritoriālajos ūdeņos, kas pieguļ Oksitānijas reģiona un Provansas-Alpu-Kotdazīras reģiona krastam, attiecībā uz kuģiem, kuri izmanto no krasta velkamos vadus un: a) kuru reģistrācijas numurs ir minēts Francijas pieņemtajā pārvaldības plānā; b) kuri ir reģistrēti darbojamies attiecīgajā zvejniecībā ilgāk nekā piecus gadus, un kuru īstenotā zvejas piepūle nākotnē netiks palielināta; kā arī c) kuri ir zvejas atļaujas turētāji un darbojas saskaņā ar pārvaldības plānu, ko Francija pieņēmusi atbilstīgi Regulas (EK) Nr. 1967/2006 19. panta 2. punktam.

2. pants Uzraudzības plāns un ziņošana Francija gada laikā pēc šīs regulas stāšanās spēkā iesniedz Komisijai ziņojumu, kas sagatavots saskaņā ar uzraudzības plānu, kurš paredzēts 1. panta c) punktā minētajā pārvaldības plānā.

3. pants Stāšanās spēkā un piemērošanas periods Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 26. augusta līdz 2024. gada 25. augustam.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 2. decembrī Komisijas vārdā – priekšsēdētāja Ursula VON DER LEYEN

(1) OV L 409, 30.12.2006., 11. lpp.

(2) Komisijas Īstenošanas regula (ES) Nr. 587/2014 (2014. gada 2. jūnijs), ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro kuģiem, kuri izmanto no krasta velkamos vadus, noteiktos Francijas (Langdokas-Rusijonas un Provansas-Alpu-Kotdazīras) teritoriālajos ūdeņos (OV L 164, 3.6.2014., 13. lpp.).

(3) Komisijas Īstenošanas regula (ES) 2015/1421 (2015. gada 24. augusts), ar ko pagarina termiņu, kurā piemēro to atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas piešķirta kuģiem, kuri izmanto no krasta velkamos vadus, noteiktos Francijas (Langdokas-Rusijonas un Provansas-Alpu-Kotdazīras) teritoriālajos ūdeņos (OV L 222, 25.8.2015., 1. lpp.).

(4) Komisijas Īstenošanas regula (ES) 2018/1596 (2018. gada 23. oktobris), ar ko pagarina to atkāpi no Padomes Regulas (EK) Nr. 1967/2006, kura attiecībā uz minimālo attālumu no krasta un minimālo dziļumu piešķirta kuģiem, kas izmanto no krasta velkamos vadus noteiktos Francijas (Oksitānijas un Provansas-Alpu-Kotdazīras) teritoriālajos ūdeņos (OV L 265, 24.10.2018., 9. lpp.).

(5) Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français (JORF Nr. 122, 27.5.2014., 8669. lpp.).

(6) Arrêté du 7 août 2018 définissant un plan de contrôle et de suivi des débarquements pour les navires titulaires d’une autorisation européenne de pêche à la senne de plage.

(7) https://stecf.jrc.ec.europa.eu/plen2103

(8) Arrêté du 4 mai 2022 modifiant l’arrêté du 18 février 2022 portant répartition des quotas d’effort de pêche pour certaines activités de pêche professionnelle en mer Méditerranée par les navires battant pavillon français pour l’année 2022.

(9) https://stecf.jrc.ec.europa.eu/reports/plenary/-/asset_publisher/oS6k/document/id/26714623

(10) Eiropas Parlamenta un Padomes Regula (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (OV L 198, 25.7.2019., 105. lpp.).

(11) Padomes Regula (EK) Nr. 1224/2009 (2009. gada 20. novembris), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).